John Law

John Law (Edinburgo, Eskozia, 1671 - Venezia, Italia, 1729ko martxoaren 21a) eskoziar finantzaria izan zen.

Biografia 

Europako zenbait estatutako finantza- eta banku-sistema aztertu ondoren, Money and Trade Considered, with a Proposal for Supplying the Nation with Money izeneko obra plazaratu zuen (1705, Diruari eta merkataritzari buruzko gogoetak). Estatua herri baten aberastasunaren zaindari nagusi dela argudiatu zuen eta laster Estatuko bankuak, kreditu-sistemak eta diru-papera zabalduko zirela esan zuen.

Frantzian gauzatu zituen bere ideiak lehenengoz eta, banku pribatu bat abiapuntu hartuta, erresuma hartako banku eta kanpo-merkataritza konpainia nagusiak bildu zituen Estatuaren kontrolpeko sistema batera. Europako gainerako estatu batzuetan ere gisa horretako sistemak abiarazi zituzten. Frantziako merkataritza eta kreditu sistema bizkortu ziren, baina espekulazioak eta Lawen etsaien neurriek bankarrota ekarri zuten 1720an eta Lawek, Frantziako finantzetako arduradun nagusi une hartan, erbestera jo behar izan zuen.

Venezian hil zen, dirurik gabe.

Erreferentziak 

Eskoziako ekonomia
Edinburgoarrak
Fisiokrazia
Pneumoniak hildakoak
Venezian hildakoak